Source: http://www.uzemneplany.sk/clanok/metodika
Timestamp: 2019-09-21 01:05:33+00:00
Document Index: 2522682

Matched Legal Cases: ['§ 1', '§ 2', '§ 3', '§ 4', '§ 5', '§ 6']

Návrh Metodiky k Programu podpory územného rozvoja obcí | UzemnePlany.sk
Celkový počet hlasov: 905
Výnos Ministerstva výstavby a regionálneho rozvoja Slovenskej republiky o poskytovaní dotácií na spracovanie územnoplánovacej dokumentácie (viď príloha materiálu; ďalej len ,,výnos“) je záväzný právny predpis, ktorý upravuje rozsah, podmienky a spôsob poskytovania dotácií samosprávam.
Vydanie výnosu umožňuje realizovať dotačný program MVRR SR, tzv. Program podpory územného rozvoja obcí a miest, prijatý vedením ministerstva a zameraný prioritne na poskytovanie dotácií na spracovanie územných plánov. Oznámenie o jeho vydaní bolo zverejnené v Zbierke zákonov SR pod č. 365, zo dňa 13.augusta 2005 (viď príloha materiálu).
Účelom Metodiky k Programu podpory územného rozvoja obcí a miest v roku 2005 je najmä sumarizovať, prípadne bližšie vysvetliť skutočnosti vyplývajúce z výnosu; a stanoviť postup pri hodnotení žiadostí ako aj pravidlá pre výber úspešných žiadateľov v roku 2005.
2. Komentár podľa ustanovení výnosu
Predmet a žiadateľ podpory (§ 1)
Dotáciu možno poskytnúť na spracovanie územného plánu obce alebo jeho zmien a doplnkov; a na spracovanie územného plánu zóny alebo jeho zmien a doplnkov. Dotáciu možno poskytnúť i v prípade, ak žiadateľ požaduje poskytnutie dotácie na jednotlivú etapu spracovania územnoplánovacej dokumentácie (ďalej len ,,ÚPD“).
V zmysle stavebného zákona je obec orgánom územného plánovania obstarávajúcim územnoplánovaciu dokumentáciu obcí.
Dotáciu možno teda poskytnúť žiadateľovi, ktorým je obec, resp. obec so štatútom mesta.
Výška poskytnutia dotácie (§ 2)
Presný účel a rozsah požadovanej dotácie vyjadrí žiadateľ vo svojej žiadosti na poskytnutie dotácie na príslušný rozpočtový rok. Oprávnené náklady sa preukazujú zmluvou, ktorú žiadateľ uzavrel so spracovateľom ÚPD a účtovnými dokladmi potvrdzujúcimi vynaloženie nákladov na účel dotácie (potvrdením o úhrade faktúry).
Po priznaní dotácie úspešnému žiadateľovi bude MVVR SR ako poskytovateľ dotácie požadovať predloženie potvrdenia o úhrade faktúry, ktorú predložil spracovateľ ÚPD. Tento účtovný doklad bude potrebné doplniť potvrdením o prevzatí prác (preberací protokol).
Podmienky poskytnutia dotácie (§ 3)
Dotáciu je možné poskytnúť len žiadateľovi, ktorý spĺňa podmienky stanovené výnosom;
- predovšetkým má schválené zadanie (zadávací dokument) pre ÚPD;
- má uzatvorenú zmluvu so spracovateľom ÚPD;
- zaviaže sa, že celkový proces spracovania, prerokúvania a schvaľovania územnoplánovacej dokumentácie potrvá najviac 3 roky od podpisu zmluvy o uvoľnení dotácie s cieľom predísť financovaniu ÚPD, ktorá by nebola v stanovenom trojročnom období schválená a teda by nenadobudla záväznosť.
Žiadateľ tiež musí preukázať, že má zabezpečené vlastné alebo úverové zdroje na zabezpečenie spolufinancovania účelu dotácie, a to uznesením obecného/mestského/VÚC zastupiteľstva a vyjadrením banky.
Žiadosť o poskytnutie dotácie (§ 4)
Žiadosť o poskytnutie dotácie sa predkladá alebo zasiela na adresu Ministerstva výstavby a regionálneho rozvoja SR (Prievozská 2/B, 825 25 Bratislava), oddelenie územného plánovania.
Vzor žiadosti sa nachádza v prílohe č. 1 výnosu.
K žiadosti je ďalej nutné predložiť prílohy preukazujúce splnenie podmienok na poskytnutie dotácie – ich zoznam je súčasťou prílohy č. 2 výnosu. Podrobnosti o hodnotení žiadostí sú obsahom bodu 3 Metodiky.
Zmluva (§ 5)
Na základe rozhodnutia ministra výstavby a regionálneho rozvoja o poskytnutí dotácií bude každému úspešnému žiadateľovi predložený k podpisu návrh zmluvy o poskytnutí dotácie. Dotácia sa poskytne na základe zmluvy, upravujúcej základné práva a povinnosti zmluvných strán.
Predkladanie žiadostí – prechodné ustanovenie (§ 6)
Pre rok 2005 je v platnosti prechodné ustanovenie, keď je nevyhnutné žiadosti predložiť v termíne do 30. septembra 2005. Žiadosti predložené po stanovenom termíne nebudú zaradené do hodnotenia.
Výnos nadobudol účinnosť 25.augusta 2005, až do pozastavenia platnosti.
Príloha č. 1 a č.2 výnosu
Príloha č. 1 výnosu predstavuje vzor žiadosti a príloha č. 2 výnosu vymenúva zoznam príloh žiadosti preukazujúcich splnenie podmienok na poskytnutie dotácie. Akceptované budú iba tie žiadosti, ktoré boli predložené žiadateľom spĺňajúcim podmienky podľa výnosu a obsahujú všetky údaje a náležitosti uvedené v prílohách žiadosti.
3. Vyhodnocovanie žiadostí
Hodnotenie predložených žiadostí bude zaistené činnosťou Komisie pre hodnotenie žiadostí k poskytovaniu dotácií na spracovanie územnoplánovacej dokumentácie (ďalej len ,,komisia“). Podrobnosti o mechanizme evidencie a vyhodnocovania predložených žiadostí upravuje Štatút komisie (viď príloha materiálu).
Dôležitú úlohu budú plniť sekretariáty komisie, ktoré budú preverovať obsah predložených žiadostí z technickej, vecnej i formálnej stránky a predhodnocovať žiadosti podľa škály kritérií. Aktivity sekretariátov komisie teda budú využité v etape predbežného technického a bodového hodnotenia a súhrnného odborného posudzovania žiadostí ešte pred predložením výstupov komisii. Sekretariáty komisie za účelom komplexného hodnotenia žiadostí overia údaje, ktoré budú potrebné k hodnoteniu podľa kritérií. Komisia bude pri hodnotení a prijímaní záverečných odporúčaní vychádzať z bodových hodnotení poskytnutých zo strany sekretariátov.
Zabránenie duplicity financovania z operačných programov a z dotačného programu na účely podľa výnosu bude zabezpečené prostredníctvom členstva zástupcov Agentúry na podporu regionálneho rozvoja MVRR SR v komisii pre hodnotenie žiadostí o poskytnutie dotácie na spracovanie ÚPD. Členstvo sa týka tých oddelení, ktoré evidujú žiadosti o NFP v rámci programu OP ZI, JPD – ide o zástupcov z oddelenia budovania inštitúcií, oddelenia implementácie (odbor riadenia JPD 2), prípadne oddelenie projektov miestneho rozvoja. Zástupcovia vyššie uvedených útvarov MVRR SR tak budú môcť komisii poskytnúť údaje o žiadateľoch NFP, ktorým bola pridelená dotácia v rámci programu OP ZI, JPD, a teda sa nemôžu stať príjemcami dotácie z dotačného programu na účely podľa výnosu. Z nimi poskytnutých údajov komisia bude vychádzať pri posudzovaní žiadostí.
Komisia na svojom zasadnutí prijme odporúčania pre výber úspešných žiadateľov a pre rozsah im poskytnutej dotácie. Výsledkom činností komisie je odporúčanie pre rozhodnutie ministra výstavby a regionálneho rozvoja o poskytnutí dotácií. O poskytnutí dotácií rozhoduje minister výstavby a regionálneho rozvoja svojím rozhodnutím.
V roku 2005 môžu byť dotácie poskytnuté v úhrnnej sume nanajvýš 1,0 mil. Sk.
Copyright © UzemnePlany.sk, 2007-2014 Všetky práva vyhradené | DB: 59 | T: 0.418198